RESOLUCIÓN do 16 de outubro de 2008 pola que se convoca o Seminario sobre os entes instrumentais da Administración en colaboración coa Asesoría Xurídica Xeral da Xunta de Galicia.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 23/10/2008

Dentro do plan de actividades da Escola Galega de Administración Pública (en diante, EGAP) para o ano 2008, e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócase, en colaboración coa Asesoría Xurídica Xeral da Xunta de Galicia, o Seminario sobre os entes instrumentais da Administración, conforme as seguintes bases:
1. Destinatarios.
Esta actividade formativa está destinada ao persoal ao servizo das administracións públicas de Galicia e a profesionais interesados nos temas que se van tratar.
2. Obxectivos.
O Seminario sobre os entes instrumentais da Administración pretende procurar o coñecemento do funcionamento e da normativa aplicable aos entes instrumentais da Administración.
3. Contidos.
Módulo I. Os entes instrumentais da Administración e a fuxida do dereito administrativo.
Módulo II. O réxime xurídico xeral dos entes instrumentais. O exercicio de potestades.
Módulo III e IV. A actividade de contratación.
Módulo V. A encomenda de xestión.
Módulo VI. A xestión en materia de persoal.
Módulo VII. A actividade de fomento.
Módulo VIII. O réxime xurídico xeral do patrimonio.
Módulo IX. As personificacións instrumentais no ordenamento español. Marco xeral.
Módulo X. As personificacións instrumentais no ordenamento galego. Marco xeral.
Módulo XI. Referencia aos organismos autónomos, axencias públicas e outras entidades de dereito público.
Módulo XII. Os consorcios.
Módulo XIII. Referencia ás sociedades públicas e ás fundacións públicas.
Módulo XIV. As administracións independentes.
Módulo XV. Problemas procesuais e control xurisdicional.
Módulo XVI. Entes instrumentais e o dereito comunitario.
4. Desenvolvemento.
Duración: 24 horas lectivas.
Lugar: Escola Galega de Administración Pública; rúa de Madrid, 2-4, polígono das Fontiñas. Santiago de Compostela.
Datas: 24, 25, 26 e 27 de novembro e 1, 2, 3 e 4 de decembro de 2008.
Horario: das 17.00 ás 20.00 horas.
5. Prazas: 40.
6. Solicitudes.
a) O persoal que desexe participar no seminario que se convoca nesta resolución deberá cubrir o formulario de matrícula en liña que pode atopar no portal web da EGAP no seguinte enderezo:
http://egap.xunta.es/matricula.
b) Para cubrir correctamente os formularios de solicitude, no citado enderezo da internet disporase de instrucións de axuda que deberán ser observadas en todo momento polas persoas solicitantes.
c) Os formularios cubertos adecuadamente no enderezo da internet
http://egap.xunta.es/matricula
entenderanse presentados na EGAP.
d) En caso de dúbida, de dificultades técnicas ou de que precise máis información no momento de presentar a solicitude, pode dirixirse á EGAP enviando un correo electrónico ao enderezo novas.egap@xunta.es, ou ben chamando aos teléfonos 981 54 62 41 ou 881 99 70 14 co obxecto de que se adopten as medidas necesarias para facilitar a presentación da súa solicitude.
Para máis información con respecto a aspectos organizativos ou docentes do seminario poden chamar aos teléfonos 981 54 62 41 ou 881 99 70 14.
7. Prazo.
O prazo de presentación de solicitudes finalizará o 7 de novembro de 2008.
8. Selección.
Os criterios selectivos que serán empregados son os sinalados con carácter xeral na Resolución do 4 de xaneiro de 2008 (DOG nº 7, do 10 de xaneiro), aínda que se lles dará preferencia ao persoal de entes instrumentais (sociedades, fundacións e entes do sector público autonómico) e ao persoal ao servizo da Comunidade Autónoma de Galicia.
A selección dos participantes será realizada pola Asesoría Xurídica Xeral da Xunta de Galicia, a quen lle corresponde a dirección e responsabilidade académica do seminario.
A EGAP publicará no seu sitio web os admitidos neste seminario.
9. Modificacións.
A EGAP reserva para si a facultade de interpretar e de resolver as incidencias que puidesen xurdir no desenvolvemento do seminario, e tamén a de cancelalo, se o escaso número de solicitudes non xustificase a súa realización.
10. Asistencia ao seminario.
a) O persoal seleccionado non poderá renunciar ao seminario, salvo por causa de forza maior suficientemente xustificada, por necesidades do servizo ou por causas acreditadas documentalmente pola persoa responsable do departamento administrativo en que desenvolve o seu labor. A renuncia deberá ser comunicada por escrito á EGAP cunha antelación de sete (7) días hábiles antes do comezo do seminario, sempre que sexa posible, para que se poida cubrir a vacante. A renuncia presentarase acompañada da acreditación documental que certifique a súa causa. Aquela renuncia ou abandono non xustificado debidamente suporá a exclusión do seleccionado das convocatorias do ano en curso e das do ano seguinte, de acordo co disposto na Resolución do 4 de xaneiro de 2008 pola que se fan públicos os criterios de participación nas actividades docentes da EGAP.
b) Durante a realización das actividades formativas levarase un control permanente da asistencia mediante os sistemas que se establezan para o efecto e, así mesmo, constarán como incidencias as ausencias dentro de cada sesión. Isto implica que o persoal que participe no seminario terá que anotar a hora de chegada ou saída, de ser o caso, durante a duración oficial do seminario, para poder acreditar o tempo que faltou. De non facelo así e de se realizar un control de asistencia extraordinario, perderá o dereito a recibir o certificado.
11. Certificados.
a) Outorgaráselle o correspondente certificado de asistencia ao alumnado que participe con regularidade e dedicación no desenvolvemento do seminario. Para os efectos de avaliar os coñecementos adquiridos polo alumnado, a EGAP poderá fixar a realización das probas que considere oportunas.
b) É obrigatoria a asistencia con puntualidade a todas as sesións do seminario. Calquera ausencia non xustificada ou xustificada insuficientemente implicará a perda do dereito ao certificado acreditativo de participación no seminario.
Unicamente se poderá autorizar a ausencia por causas xustificadas, que se acreditarán documentalmente ante o servizo competente da EGAP ou ante a persoa responsable do seminario nun prazo máximo de dez (10) días despois de que este finalice e, en ningún caso, esta ausencia poderá superar o 15% das horas lectivas.
c) Para que quede coñecemento e constancia no seu expediente, as persoas participantes no seminario terán que lle facilitar unha copia das certificacións recibidas ao servizo de persoal do centro directivo a que estean adscritos.
Santiago de Compostela, 16 de outubro de 2008.
Carlos Suárez-Mira Rodríguez
Director da Escola Galega de Administración Pública